পানামা পেপার্সে ২৫ বাংলাদেশী
আইরিশ টাইমস-এর ডিজিটাল প্রোডাকশন সম্পাদক ব্রায়ান কিলমার্টিনের তৈরি করা গ্রাফিক্সে পানামা পের্পাসের পাস হওয়া নথিতে বাংলাদেশের ২৫ ব্যক্তি, প্রতিষ্ঠান ও বেনিফিশিয়ারি রয়েছেন।
উইকিলিকসের পর পানামা পেপার্স। এর ঝড় বইছে তামাম দুনিয়ায়। রাষ্ট্রনায়ক, রাজনীতিক, ব্যবসায়ী থেকে শুরু করে সিনে তারকা পর্যন্ত নড়েচড়ে বসেছেন। এরইমধ্যে আইসল্যান্ডের প্রধানমন্ত্রী পদত্যাগ করেছেন। কৌতূহল ছিল বাংলাদেশের কেউ এ তালিকায় আছেন কি-না? আইরিশ টাইমস-এর ডিজিটাল প্রোডাকশন সম্পাদক ব্রায়ান কিলমার্টিনের তৈরি করা গ্রাফিক্সে পানামা পের্পাসের পাস হওয়া নথিতে বাংলাদেশের ২৫ ব্যক্তি, প্রতিষ্ঠান ও বেনিফিশিয়ারি রয়েছেন। তার মধ্যে দুটি প্রতিষ্ঠান, একজন বেনিফিশিয়ারি ও ২২ জন শেয়ার হোল্ডার। এই সাংবাদিককে জিজ্ঞাসা করা হলে টুইটারে তিনি জানান, চিত্রে যে তথ্য তুলে ধরা হয়েছে তা আইসিআইজে-এর দেয়া। মে মাসে এই সংগঠনটি পূর্ণ তথ্য প্রকাশ করবে। বাংলাদেশের ইংরেজি দৈনিক নিউএজ আইসিআইজে’র সঙ্গে পানামা তথ্যাদি বিশ্লেষণ করছে। এই পত্রিকা অফসোর কোম্পানির সঙ্গে জড়িত বাংলাদেশীদের একটি তালিকা প্রকাশ করেছিল। পত্রিকার প্রতিবেদনে বলা হয়, আওয়ামী লীগ প্রেসিডিয়ামের অন্যতম সদস্য কাজী জাফরুল্লাহ ও তার স্ত্রী নিলুফার জাফর টাকা পাচার করেছেন। তারা বৃটিশ ভার্জিন আইল্যান্ডে অফসোর কোম্পানির মালিক। এছাড়া আরও কয়েক ব্যবসায়ীর নাম রয়েছে তালিকায়। সামিট গ্রুপের চেয়ারম্যান আজিজ খান ও তার পরিবারের বেশ কয়েকজন সদস্য, আব্দুল মোনেম লিমিটেডের নির্বাহী ব্যবস্থাপনা পরিচালক এ এস মহিউদ্দিন মোনেম, তার স্ত্রী আসমা মোনেম, ইউনাইটেড গ্রুপ অব কোম্পানির হাসান মাহমুদ রাজা, খন্দকার মঈনুল আহসান, আহমেদ ইসমাইল হোসেন, আখতার মাহমুদ, স্যামসন এইচ চৌধুরী, ড. এএমএম খান, আজমত মঈনসহ আরও কয়েকজনের নাম রয়েছে তালিকায়। ঢাকা থেকে মতিউর রহমান চৌধুরীর রিপোর্ট।